Սթևո Պենդարովսկի

Սթևո Պենդարովսկի (, ), մակեդոնացի քաղաքական գործիչ և քաղաքագետ։ 2014 թվականի նախագահական ընտրություններին Մակեդոնիայի սոցիալ-դեմոկրատական միության կողմից առաջադրվել է որպես նախագահի թեկնածու՝ ընտրությունների արդյունքում զբաղեցնելով երկրորդ տեղը։ 2019 թվականի նախագահական ընտրություններին նույնպես առաջադրվել է որպես նախագահի թեկնածու։ Նախագահական ընտրությունների երկրորդ փուլում, որը տեղի ունեցավ 2019 թվականի մայիսի 5-ին, հաղթել է Սթևո Պենդարովսկին՝ ստանալով ձայների 51,66 %-ը։

Կենսագրություն

Կրթություն և ակադեմիական կարիերա 
Պենդարովսկին 1987 թվականին ավարտել է Սուրբ Կիրիլի և Մեֆոդիի անվան համալսարանը՝ ստանալով իրավունքի բակալավրի աստիճան։ Ավելի ուշ նույն համալսարանում ստացել է մագիստրոսի գիտական աստիճան, ինչին հաջորդել է քաղաքագիտության դոկտորի գիտական աստիճանը։

2008 թվականից Սկոպյեի «Ամերիկյան քոլեջ» համալսարանի դոցենտ է՝ միջազգային անվտանգության, արտաքին քաղաքականության և գլոբալիզացիայի բնագավառներում։

Քաղաքական կարիերա 
1998-2001 թվականներին զբաղեցրել է Մակեդոնիայի ներքին գործերի նախարարի օգնականի և այդ նույն նախարարության վերլուծական ու հետազոտական բաժնի ղեկավարի պաշտոնները։

Այնուհետև դարձել է Մակեդոնիայի նախագահ Բորիս Տրայկովսկու օգնականը՝ ազգային անվտանգության և արտաքին քաղաքականության հարցերով. պաշտոնն զբաղեցրել է 2001 թվականից մինչև նախագահի մահը՝ 2004 թվականը։

Նախագահի մահվանից հետո զբաղեցրել է Մակեդոնիայի պետական ընտրական հանձնաժողովի նախագահի պաշտոնը (2004-2005 թվականներին)։

2005-2009 թվականներին զբաղեցրել է Մակեդոնիայի նախագահ Բրանկո Ցրենկովսկու խորհրդականի պաշտոնը։

2014 թվականի նախագահական ընտրություններին ընդառաջ, Մակեդոնիայի սոցիալ-դեմոկրատական միության կողմից առաջադրվել է որպես նախագահի թեկնածու։ Ընտրությունների արդյունքում զբաղեցրել է երկրորդ տեղը։

2019 թվականի նախագահական ընտրություններին ընդառաջ առաջադրվել է որպես նախագահի թեկնածու. ընտրությունների առաջին փուլում, որը տեղի է ունեցել ապրիլի 21-ին, ստացել է քվեների 42,81 %-ը, կամ որ նույնն է՝ 322 581 ձայն, իսկ երկրորդ փուլում, որը տեղի է ունեցել մայիսի 5-ին, հաղթել է՝ ստանալով քվեների 51,66 %-ը, կամ որ նույնն է՝ 436,212 ձայն։

Ծանոթագրություններ

Արտաքին հղումներ 
 Կենսագրություն

Հյուսիսային Մակեդոնիայի քաղաքական գործիչներ